Document ID: 32001D0659

32001D0659
L 232/19
JURNALUL OFÍCIAL AL UNIUNII EUROPENE
DECIZIA COMISIEI
din 6 august 2001
de modificare a Deciziei 94/984/CE în ceea ce privește importul de carne proaspătă de pasăre din Brazilia
[notificată cu numărul C(2001) 2469]
(Text cu relevanță pentru SEE)
(2001/659/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/494/CE a Consiliului din 26 iunie 1991 privind condițiile de sănătate animală care reglementează schimburile intracomunitare și importurile din țări terțe de carne proaspătă de pasăre (1), astfel cum a fost modificată ultima dată prin Directiva 1999/89/CE (2), în special articolele 11 și 12,
întrucât:
(1)
Decizia 94/984/CE a Comisiei din 20 decembrie 1994 de stabilire a condițiilor de sănătate animală și certificare sanitar-veterinară obligatorii la importul de carne proaspătă de pasăre provenind din anumite țări terțe (3), astfel cum a fost modificată ultima dată prin Decizia 2001/589/CE (4), prevede certificate sanitar-veterinare conținând două atestări sanitare veterinare diferite, modelul A și modelul B, utilizarea lor depinzând de situația bolii Newcastle din țara în cauză.
(2)
Anumite regiuni din Brazilia sunt autorizate să utilizeze modelul A de certificat pentru exportul de carne de pasăre către Comunitate.
(3)
Boala Newcastle a afectat anumite loturi nesupuse comercializării de păsări de curte din Statul Goiás. În consecință, această regiune a Braziliei, autorizată să exporte carne proaspătă de pasăre către Comunitate, nu mai este indemnă de boala Newcastle.
(4)
O inspecție efectuată în octombrie 2000 de serviciile Comisiei în Brazilia, pentru evaluarea situației sănătății animale, precum și informații suplimentare primite de la autoritățile braziliene au arătat că măsurile lor de combatere a cazurilor de boală Newcastle (5) sunt echivalente cu cele prevăzute în Directiva 92/66/CEE a Consiliului din 14 iulie 1992 de stabilire a măsurilor comunitare de combatere a maladiei de Newcastle, astfel cum a fost modificată ultima dată prin Actul de aderare a Austriei, Finlandei și Suediei.
(5)
În acest context, ar trebui să fie în continuare permis importul de carne proaspătă de pasăre din această regiune. Modelul A de atestare sanitară veterinară ar trebui, prin urmare, modificat.
(6)
Domeniul de aplicare al prezentei directive ar trebui limitat la speciile de păsări de curte care intră sub incidența Directivei 71/118/CEE a Consiliului din 15 februarie 1971 privind problemele de sănătate care afectează schimburile cu carne proaspătă de pasăre (6), astfel cum a fost modificată ultima dată prin Directiva 97/79/CE (7) și, după caz, ar trebui stabilite condiții de sănătate animală și certificare sanitar-veterinară pentru alte specii de păsări de curte într-o directivă individuală.
(7)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Anexa II partea 2 modelul A din Decizia 94/984/CE se modifică în conformitate cu anexa la prezenta decizie.
Articolul 2
Prezenta decizie se aplică pentru carnea proaspătă de pasăre certificată începând de la 1 septembrie 2001.
Articolul 3
Prezenta decizie se adresează statelor membre.
Adoptată la Bruxelles, 6 august 2001.

Labels: 3
17
18